Diari Oficial de la Generalitat Valenciana


Sumari del DOGV 5656, del 10-12-2007 (2007/14993)

ORDE de 29 de novembre de 2007, per la qual s'aprova el Programa de Qualitat de la Comunitat Valenciana per a l'Oli d'Oliva Verge i es regula la concessió d'ajudes a les entitats que s'hi acullen.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5656

Data del DOGV
:   10-12-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/14549


Data del document
:   29-11-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * oliva
    * ajuda a l'agricultura
    * almàssera
    * oli d'oliva
    * programa d'actuació
    * suport econòmic
    * oleïcultura
    * indústria agroalimentària
    * qualitat del producte
    * envasament
    * ajuda pública

ORDE de 29 de novembre de 2007, per la qual s'aprova el Programa de Qualitat de la Comunitat Valenciana per a l'Oli d'Oliva Verge i es regula la concessió d'ajudes a les entitats que s'hi acullen. [2007/14436]  
 El Reglament (CE) 70/2001, de la Comissió, de 12 de gener de 2001 (DOCE L10/33 de 13.01.2001), relatiu a l'aplicació dels articles 87 i 88 del Tractat constitutiu de la Comunitat Europea a les ajudes estatals a les petites i mitjanes empreses, que establix les condicions que han de complir les ajudes a este tipus d'empreses per a, a més de declarar-les compatibles amb el mercat comú d'acord amb les disposicions de l'apartat 3 de l'article 87 del Tractat, quedar exemptes de l'obligació de notificació prevista en l'apartat 3 de l'article 88 del Tractat.  
Les ajudes previstes en esta orde s'emmarquen en el Reglament 70/2001 esmentat.  
L'oliverar representa un dels principals cultius de secà de les comarques de l'interior de la Comunitat Valenciana i es caracteritza per una especialització productiva orientada a la qualitat, ja que la major part de la producció es dedica a l'obtenció d'oli d'oliva verge extra i oli d'oliva verge.  
El nou entorn del sector creat per la reforma de l'OCM de matèries grasses, i en particular el Reglament (CE) 865/2004, de 29 d'abril de 2004 (DO 161, de 30.04.06), establix que per a poder estabilitzar els mercats i garantir un nivell de vida equitatiu a la població agrícola del sector de l'oli d'oliva i de les olives de taula és necessari adoptar mesures de mercat interior perquè els preus i les condicions d'abastiment es mantinguen dins d'un marc raonable i preveure activitats encaminades a influir en la demanda del mercat millorant la qualitat dels productes i la manera de presentar-la als consumidors.  
La conselleria d'Agricultura, Pesca i Alimentació va convocar tot el sector agroalimentari de la Comunitat Valenciana en el marc del Pla Millorar, amb la finalitat d'analitzar les coordenades que limiten cada una de les etapes de la seua producció, transformació i comercialització, i la relació entre els operadors sectorials i d'estos amb la distribució i la societat. Una de les demandes bàsiques va ser la de millorar el suport a les estratègies de qualitat unides al producte, empresa-cooperativa i servicis, amb increment de competitivitats i rendes. Este objectiu, junt amb altres, s'instrumentalitza per mitjà de l'execució i desenrotllament dels plans estratègics, en particular el Pla Estratègic del Sector de l'Oliverar i Oli d'Oliva en el marc del Pla Millorar.   
Per tot això, la present orde desenrotlla un programa de qualitat a què podran acollir-se les entitats amb personalitat jurídica i instal·lacions a la Comunitat Valenciana, que envasen oli i que associen diferents operadors que intervinguen en els processos de producció i comercialització.  
Este programa de qualitat establix un conjunt de requisits i controls que asseguren davant del consumidor unes especials característiques de qualitat de l'oli envasat.  
Així mateix, amb este programa es pretén orientar la producció de manera que minimitze el seu impacte respecte al medi ambient.  
ORDENE  
Article 1. Objecte  
La present orde establix els criteris generals per al Programa de Qualitat de la Comunitat Valenciana per a l'Oli d'Oliva Verge, i regula el conjunt de requisits i controls a fi d'aconseguir la diferenciació davant del consumidor del producte, tant per les seues especials característiques de qualitat com de respecte al medi ambient durant l'elaboració.  
D'altra banda i per tal de prestigiar l'oli d'oliva verge davant dels consumidors, les entitats que s'acullen al Programa de Qualitat tindran dret a sol·licitar que se'ls concedisquen les ajudes econòmiques que es regulen en els articles d'esta orde.  
Article 2. Beneficiaris  
Són destinataris del Programa de Qualitat de la Comunitat Valenciana per a l'Oli d'Oliva Verge les entitats amb personalitat jurídica que disposen d'equips d'envasament, associen diferents operadors que intervinguen en els processos de producció i comercialització, i complisquen amb els requisits indicats en el programa, garantisquen els mecanismes de control i els seus objectius siguen coincidents amb les directrius establides per la conselleria d'Agricultura, Pesca i Alimentació. Els beneficiaris hauran de complir els criteris establits per a les petites i mitjanes empreses recollits en l'annex I del Reglament (CE) 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes estatals a les petites i mitjanes empreses.  
Estes ajudes no estan destinades a la inversió de les petites i mitjanes empreses en activitats relacionades amb la producció primària (agricultura) de productes agrícoles, d'acord amb el Reglament (CE) 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes estatals a les petites i mitjanes empreses.  
Article 3. Requisits mínims del Programa de Qualitat  
1. Pel que fa als olivicultors associats:  
a) Aplicar les pràctiques culturals adequades per a produir olives de la millor qualitat i lliures de plagues i malalties que puguen afectar la qualitat de l'oli.  
b) Destinar a la producció d'oli d'oliva de qualitat exclusivament les olives de dalt, sanes, acabades de recol·lectar i tan netes com siga possible, que es troben en l'índex òptim de maduresa.  
c) El transport a les almàsseres es realitzarà a granel o en caixons de plàstic perforats, immediatament després de la recol·lecció, en unes condicions que les olives patisquen el menor dany físic possible, evitant colps, magolaments i aixafades produïdes per manipulacions violentes, contenidors inapropiats o excessiva alçària de càrrega.  
d) En els tractaments fitosanitaris es respectaran els terminis de seguretat establits en la legislació vigent.  
2. Pel que fa a les almàsseres associades:  
a) Han d'estar autoritzades per l'autoritat competent.  
b) El període d'emmagatzemament de les olives en les almàsseres, previ a la mòlta, no podrà superar les 24 hores.  
c) Han de disposar d'equips o procediments documentats que asseguren la separació de les diferents qualitats d'oliva aprovats per Direcció General o Consell Rector.  
d) Els equips hauran d'estar homologats i disposaran de procediments documentats per a la neteja i manteniment aprovats per Direcció General o Consell Rector.  
e) Han de disposar de sistemes de control de la temperatura de batuda que assegure que l'esmentada operació es realitza a menys de 36 ºC.  
f) Es prendrà mostra de totes les partides d'olis que seran emparats per este programa de qualitat per a realitzar les determinacions organolèptiques (tast) i fisicoquímiques necessàries per a la tipificació, bé en les seues instal·lacions o per mitjà de concert amb entitat dedicada a esta activitat.  
g) Han de disposar de sistemes de tractament de residus (pinyola de dues fases i oliasses) o tindre concertat el seu tractament amb una empresa dedicada a esta activitat.  
h) El mestre almasserer haurà de posseir una qualificació suficient. S'entendrà per esta, haver assistit a cursos que en esta matèria hagen sigut impartits dins del Programa Nacional de Millora de la Qualitat de la Producció d'Oli d'Oliva Verge o altres de característiques semblants.  
3. Pel que fa a les plantes envasadores associades:  
a) Han d'estar autoritzades per l'autoritat competent.  
b) La capacitat d'envasament automàtica o semiautomàtica mínima serà de 5.000 kg per jornada de 8 hores.  
c) Han de disposar de mitjans que permeten la determinació dels paràmetres de qualitat previstos en la legislació aplicable (laboratori i sala de degustació).  
d) Els assajos fisicoquímics s'han de fer per una persona titulada i qualificada, seguint els criteris establits per les disposicions comunitàries o nacionals UNE-EN-ISO 17146.  
e) Els assajos organolèptics s'han de fer per un panel de degustació oficial o reconegut pel Consell Oleícola Internacional o, si no n'hi ha, complint amb els requisits de la norma UNE-EN-ISO 17369.  
f) Per a l'envasament de l'oli d'oliva verge i verge extra els recipients seran de plàstic (únicament PET), vidre, metall revestit, ceràmica d'ús alimentari o tetrabric i amb una capacitat màxima de cinc litres.  
g) Han de tindre documentat i implantat el sistema d'anàlisi de perills i punts crítics de control (APPCC).  
4. Pel que fa a el producte:  
a) L'oli envasat emparat per este programa de qualitat complirà les especificacions de l'oli d'oliva verge i oli d'oliva verge extra, establides en l'annex I del Reglament (CE) número 2568/91, de la Comissió, d'11 de juliol de 1991 (DO L 248, de 05.09.1991), o normes vigents en cada moment en la matèria. No obstant això, s'exigirà addicionalment:  
· Que l'oli d'oliva verge extra tinga una acidesa igual o inferior a 0,7º.  
· Que l'oli d'oliva verge tinga una acidesa igual o inferior a 1,5º.  
b) L'oli envasat emparat per este programa de qualitat s'haurà de diferenciar davant del consumidor per mitjà d'una inscripció o etiqueta en què figurarà: "Producte acollit al Programa de Qualitat. conselleria d'Agricultura, Pesca i Alimentació".  
Article 4. Mecanismes de control  
1. Les entitats sol·licitants presentaran un reglament de control aprovat per estes en què s'especifiquen les actuacions d'autocontrol previstes i en particular les inspeccions a realitzar en cada un dels nivells de producció, transformació i comercialització, amb indicació de la seua sistemàtica i periodicitat, així com les conseqüències derivades pel seu incompliment. Este reglament serà aprovat per la direcció general competent en la matèria, a proposta de l'òrgan administratiu que tinga la competència.  
2. Els controls mínims que cal establir en el reglament de control de cada entitat s'enumeren en l'annex 1 que s'adjunta a esta orde.  
3. S'haurà de designar una entitat de control externa, que haurà de complir o, si és el cas, estar acreditada segons les normes UNE-EN-ISO 17764 o UNE-EN 45925, que supervisarà les activitats establides en el reglament de control.  
4. Les entitats acollides al Programa de Qualitat remetran anualment un informe de les activitats de control realitzades. No obstant això, l'òrgan administratiu competent podrà sol·licitar els informes complementaris que considere oportuns.  
Article 5. Presentació de sol·licituds d'ajuda  
1. La sol·licitud d'ajudes haurà de ser formalitzada per mitjà de la presentació i emplenament de l'imprés: "Sol·licitud d'ajudes a entitats acollides al Programa de Qualitat de la Comunitat Valenciana per a l'Oli d'Oliva Verge", el qual es facilitarà a les oficines de la conselleria d'Agricultura, Pesca i Alimentació, o en la seua pàgina web (http://www.gva.es).  
2. Les sol·licituds hauran d'anar acompanyades de la documentació següent:  
a) Acreditació de la personalitat jurídica de l'entitat sol·licitant, de la identitat i capacitació del seu representant i del seu objecte social.  
b) Fotocòpia del CIF de l'entitat sol·licitant.  
c) Memòria d'actuacions.  
d) Reglament de control.  
e) Nom de l'entitat de control, descripció d'esta i contracte subscrit.  
f) Relació d'operadors associats: olivicultors, almàsseres i envasadores.  
g) En el supòsit de prestació de servicis per empreses de consultoria o assistència tècnica, s'hauran d'afegir 2 pressupostos a més del triat, en el cas que s'incloguen partides superiors a 12.000 euros, al seu torn s'haurà de justificar l'elecció quan no recaiga en la proposta econòmica més avantatjosa. Tot això, d'acord amb el que es preveu en l'article 31 de la Llei 38/2003, de 17 de novembre, General de Subvencions.  
h) Declaració formal d'altres ajudes sol·licitades o obtingudes per a la mateixa activitat o projecte amb expressió, si s'escau, dels compromisos assumits pel sol·licitant.  
i) Declaració jurada de no estar sotmés a alguna de les circumstàncies recollides en l'apartat 2 de l'article 13 de la Llei 38/2003, de 17 de novembre, General de Subvencions, i que impossibiliten la consideració de beneficiari.  
j) Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
k) Imprés de manteniment de tercers, el qual es facilitarà a les oficines de la conselleria d'Agricultura, Pesca i Alimentació, o en la seua pàgina web (http://www.gva.es).  
La conselleria d'Agricultura, Pesca i Alimentació es reserva el dret de sol·licitar informació complementària a l'anteriorment esmentada, quan així ho estime convenient.  
3. La sol·licitud d'ajuda, junt a la documentació requerida, haurà d'anar dirigida a la Direcció General de Comercialització o òrgan competent que en el futur puga substituir-la.   
La sol·licitud d'ajuda es presentarà a la conselleria d'Agricultura, Pesca i Alimentació, carrer d'Amadeu de Savoia, 2, 46926 València; o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. El termini de presentació de les sol·licituds s'establirà amb la publicació a què fa referència l'article 7, apartat 1.  
5. La presentació de la sol·licitud de subvenció comportarà l'autorització del sol·licitant a l'òrgan gestor per a demanar els certificats acreditatius del compliment de las obligacions tributàries i amb la Seguretat Social.  
Article 6. Activitats subvencionables i límits d'ajuda  
1. La conselleria d'Agricultura, Pesca i Alimentació, a través de la Direcció General de Comercialització o òrgan competent que en el futur puga substituir-la, subvencionarà el cost de l'execució dels controls per l'entitat de control, així com els gastos derivats dels assajos organolèptics i fisicoquímics, derivat tot això del contracte subscrit entre l'entitat de control externa i l'entitat sol·licitant.  
Els costos subvencionables no consistiran en activitats permanents o periòdiques ni estaran relacionats amb les despeses d'explotació normals de l'empresa, tal com s'indica en l'article 5 del Reglament (CE) 70/2001, de 12 de gener de 2001.  
2. Només s'admetran com a despeses subvencionables de les activitats les que es produïsquen posteriorment a la presentació de la sol·licitud d'ajuda.  
3. La quantia de l'ajuda podrà arribar fins al 50% del cost justificat pels conceptes indicats en el punt anterior, i no superarà mai les quanties màximes d'ajuda establides en l'article 6 del Reglament (CE) 70/2001, de 12 de gener de 2001.  
Article 7. Procediment de concessió de les ajudes  
1. Les ajudes econòmiques es concediran en cada exercici d'acord amb les previsions dels pressupostos corresponents de la Generalitat Valenciana, tant pel que fa a la línia o línies de subvenció que les financen, com a l'import global màxim destinat a estes. A este efecte, la convocatòria anual de les ajudes només s'entendrà efectivament produïda amb la publicació d'estos punts per mitjà d'una orde o resolució de la conselleria d'Agricultura, Pesca i Alimentació.  
2. L'ordenació i instrucció del procediment correspon a l'Àrea de Qualitat Agroalimentària de la Direcció General de Comercialització. La valoració i proposta de la concessió de les sol·licituds presentades l'efectuarà un òrgan col·legiat presidit pel cap de l'Àrea de Qualitat Agroalimentària i compost pel cap de l'Àrea de Qualitat Agroalimentària, pel cap del Servici de Promoció de la Qualitat i tres funcionaris de la Generalitat Valenciana. Actuarà com a secretari un funcionari de la Direcció General de Comercialització designat pel director general.  
3. Les ajudes es concediran per prorrateig, entre els beneficiaris de la subvenció, de l'import global màxim destinat a les subvencions.  
4. Les sol·licituds les resoldrà el titular de la conselleria competent en matèria d'agricultura i Alimentació, amb un informe previ del director general de Comercialització, en el termini de tres mesos a comptar des de l'endemà de la data de la finalització del termini de presentació de sol·licituds.   
5. Les sol·licituds que no es resolguen expressament en els terminis previstos es podran entendre denegades.  
6. Es notificarà al sol·licitant, en el termini de 10 dies, comptats a partir de la data de la resolució, la concessió o denegació de l'ajuda i, si escau, la seua quantia, junt a les condicions particulars que ha de complir pel beneficiari que s'estimen convenients.  
7. Contra l'esmentada resolució caldrà interposar els recursos pertinents, d'acord amb el que es preveu en la Llei 30/1992, de Règim Jurídic de les Administracions Públiques i del Procediment Administratiu Comú.  
Article 8. Justificació del gasto  
Els pagaments parcials o totals de l'ajuda aprovada s'efectuaran una vegada realitzades les activitats subvencionades, i el beneficiari haurà d'aportar abans del 15 de novembre de l'exercici corresponent a aquell en què es va concedir la subvenció, llevat que es determine un termini distint en la resolució de la concessió de l'ajuda, el compte justificatiu, en què s'ha d'incloure, amb la responsabilitat del beneficiari, declaració de les activitats realitzades, el seu cost amb el desglossament de cada un dels gastos en què s'ha incorregut i els ingressos que han finançat l'activitat, d'acord amb la Llei 38/2003, de 17 de novembre, General de Subvencions, i amb el text refós de la Llei d'Hisenda Pública de la Generalitat Valenciana.  
Junt amb el compte justificatiu s'hauran de presentar les factures corresponents amb els seus justificants de pagament.   
Article 9. Incompatibilitat  
La percepció de les ajudes a les entitats que s'acullen al Programa de Qualitat de la Comunitat Valenciana per a l'Oli d'Oliva Verge previstes en estes bases reguladores és incompatible amb qualsevol altra ajuda que provinga de l'administració pública, tant si és d'àmbit local, autonòmic, nacional, comunitari o internacional, destinada al mateix concepte.   
Article 10. Control  
La conselleria d'Agricultura, Pesca i Alimentació podrà controlar el compliment de les condicions dictades en cada resolució, i podrà demanar del beneficiari, en qualsevol moment, la informació necessària sobre el desplegament i execució del programa o projecte aprovat, o realitzar inspeccions in situ.  
Article 11. Obligacions i penalitzacions en cas d'incompliment  
1. Si la subvenció és acceptada, el peticionari queda obligat al compliment de les activitats per a les quals es va sol·licitar esta, reflectides en la memòria o projecte presentat.  
2. Amb caràcter general, el beneficiari es comprometrà a complir totes les condicions exigides per a la concessió de la subvenció. El seu incompliment, amb independència d'altres responsabilitats, suposarà la pèrdua de les ajudes i motivarà l'inici d'actuacions encaminades a aconseguir el reintegrament del que es puga conceptuar com a quantitats indegudament percebudes més els interessos legals.  
3. El reintegrament de les quantitats percebudes i l'exigència d'interessos de demora, des del moment del pagament de la subvenció, procediran quan es produïsca algun dels casos previstos en la normativa de la Llei General de Subvencions i el text refós de la Llei d'Hisenda Pública de la Generalitat Valenciana.  
El procediment de reintegrament de les quantitats percebudes serà d'acord amb el que es preveu en el títol III de la Llei 38/2003, de 17 de novembre, General de Subvencions i en el títol IV de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIÓ DEROGATÒRIA  
Queda derogada l'Orde de 29 de desembre de 1999, de la conselleria d'Agricultura, Pesca i Alimentació, per la qual s'aprova el Programa de Qualitat de la Comunitat Valenciana per a l'Oli d'Oliva Verge, i regula la concessió d'ajudes a les entitats que s'acullen a este (DOGV núm. 3678, de 01.02.2000).  
DISPOSICIONS FINALS  
Primera. Desplegament reglamentari  
Es faculta el director general de Comercialització de la conselleria d'Agricultura, Pesca i Alimentació per a dictar els actes i resolucions necessaris per a l'aplicació de la present orde.  
Segona. Entrada en vigor  
La present orde entra en vigor el mateix dia que es publique en el Diari Oficial de la Comunitat Valenciana.  
València, 29 de novembre de 2007   
La consellera d'Agricultura, Pesca i Alimentació  
MARITINA HERNÁNDEZ MIÑANA  
ANNEX  
Controls mínims que cal establir en el reglament de control exigible a les entitats acollides al Programa de Qualitat.  
1. En la producció:  
· Es controlarà l'entrada de la producció en l'almàssera de cada partida quant a les característiques exigides en l'article 3, punt 1.  
2. En l'almàssera:  
· Comprovació d'equips o procediments per a separació de qualitats.  
· Comprovació de procediments per a la neteja i la seua aprovació.  
· Comprovació d'equips o contractes per a la realització d'assajos organolèptics i fisicoquímics.  
· Comprovació de disponibilitat d'equips o contractes per al tractament de residus.  
3. En l'envasadora:  
· Comprovació de mitjans per a la realització d'assajos organolèptics i fisicoquímics.  
· Comprovació del volum envasat en els diferents tipus d'envàs.  
· Comprovacions documentals d'APPCC i procediments específics de control de procés.  
4. En el producte:  
· Comprovació de l'existència de certificats d'assaig de les partides envasades tant fisicoquímics com organolèptics.